|  |
| --- |
| **Consulta relativa a:** l’elaboració d’un projecte d’ordre que reguli el règim de les notificacions electròniques practicades per l’Agència Tributària de Catalunya, amb el contingut que s’adjunta. |
| **1. Problemes que es pretenen solucionar amb la iniciativa** |
| L’Agència Tributària de Catalunya (en endavant ATC) està practicant notificacions per mitjans electrònics des de l’any 2018, una vegada aprovada la Resolució VEH/2210/2018, de 28 de setembre, per la qual es regula la pràctica de les notificacions electròniques en l'àmbit de l'ATC.Amb l’experiència adquirida, es considera convenient regular aspectes jurídics i tècnics de les notificacions electròniques no previstos ni en la Resolució esmentada ni en la normativa vigent aplicable a l’Administració de la Generalitat de Catalunya, i que s’han fet evidents amb l’efectiva implementació de les notificacions electròniques, com ara són les notificacions en què les persones interessades actuen per mitjà d’un representant o bé d’una persona apoderada únicament per a rebre notificacions electròniques, així com per exemple, l’àmbit de les actuacions de l’ATC a què s’aplica el règim previst a la Resolució VEH/2210/2018. Concretament, les persones que en un procediment actuen mitjançant representant i a la vegada mitjançant apoderat per a rebre notificacions electròniques, plantegen de manera freqüent dubtes respecte qui són els destinataris de les notificacions, a quins subjectes es practiquen els avisos de posada a disposició, així com els efectes del seu accés o rebuig per algun dels receptors de la notificació.  D’altra banda, i d’acord amb la normativa vigent, els col·lectius de persones físiques obligades a rebre notificacions electròniques, ho estan únicament quan es relacionen amb l’administració en l’exercici de la seva activitat professional. En aquest sentit, no existeixen raons objectives ni subjectives perquè aquests col·lectius es relacionin en paper quan estiguin actuant per compte propi, el qual és un sistema més costos i menys àgil de notificació. |
| **2. Els objectius de la iniciativa.** |
| Els objectius de la iniciativa són els següents:   1. Reforçar la seguretat jurídica de les notificacions electròniques practicades per l’ATC 2. Incrementar l’eficiència i l’eficàcia de les notificacions practicades. |
| **3. Les possibles solucions alternatives reguladores i no reguladores.** |
| Per aconseguir els objectius perseguits, la unitat promotora ha considerat les diferents alternatives, els diferents instruments d’intervenció i els seus enfocaments.  S’han valorat els elements o mesures principals de les diferents opcions d’intervenció.  - L’opció de “*no fer res”* o mantenir la situació actual. Aquesta opció comporta:  1) que les notificacions electròniques només es practiquin a les persones obligades segons la normativa de procediment administratiu comú i l’[Ordre PDA/20/2019](https://portaljuridic.gencat.cat/ca/pjur_ocults/pjur_resultats_fitxa?action=fitxa&documentId=841944), i no a altres col·lectius amb capacitat suficient per relacionar-se per mitjans electrònics;  2) indeterminació sobre a qui s’han d’efectuar les notificacions quan la persona interessada actua a través de representant o apoderat; 3) no existeixen mitjans específics i regulats per donar-se de baixa en la recepció de notificacions electròniques.  - L’opció normativa preferida. Aquesta opció consistiria en elaborar una ordre del conseller competent i suposaria:  1) ampliar els col·lectius de persones obligades a rebre notificacions per mitjans electrònics a professionals que tenen una relació freqüent amb les administracions públiques.  2) determinar aspectes sobre la recepció de notificacions per part d’apoderats o representants de les persones interessades;  3) establir un procediment de tramitació de la baixa en el sistema de notificacions electròniques obligatòria en el supòsit que deixin de concórrer les circumstàncies que van determinar l’obligatorietat. |
| **4. Necessitat i oportunitat de l’aprovació de la norma.** |
| S’han valorat els impactes d’aquesta intervenció:   1. Impacte sobre l’Administració de la Generalitat.   D’acord amb el que disposa l’article 211-1 del Codi Tributari de Catalunya i d'aprovació dels llibres primer, segon i tercer, relatius a l'Administració tributària de la Generalitat, aprovat per la Llei 17/2017, de l'1 d'agost, correspon a l’Agència Tributària de Catalunya la gestió, liquidació, inspecció i recaptació dels tributs propis de la Generalitat i els tributs estatals cedits totalment a la Generalitat.  Les modificacions proposades persegueixen una simplificació de les tasques de gestió, inspecció, control i recaptació.  Pel que fa a l’impacte pressupostari, l’ATC, com s’ha esmentat anteriorment, actualment ja està practicant notificacions electròniques, i, per tant, la iniciativa no implica nous costos per a l’Administració. La mesura comportarà l’estalvi de les despeses associades a les notificacions en paper.  Tanmateix, la ciutadania i, específicament, el col·lectiu dels intermediaris fiscals, tenen ja un alt coneixement del sistema de notificacions utilitzat per l’ATC, circumstància que permet obligar-los a rebre notificacions electròniques tant quan actuen per compte propi com quan ho fan per compte d’altri, cosa que comporta un increment de l’eficàcia de l’actuació administrativa, reducció de costos i agilitat en la tramitació dels procediments. Caldria també regular, ja que la normativa actual no fa cap menció al respecte, els requisits i les circumstàncies que determinin la recepció obligatòria de notificacions electròniques, així com el procediment per deixar-les de rebre quan aquestes ja no es donin.  D’acord amb el que disposa l’article 3.1.e) de l’Ordre PDA/20/2019, de 14 de febrer, sobre les condicions per a la posada en funcionament de la tramitació electrònica, el col·lectiu format pels intermediaris fiscals, ja resten obligats a relacionar-se per mitjans electrònics quan actuen en exercici de la seva activitat professional. Per tant, cal entendre que quan actuen en la seva esfera privada, tenen accés i disposen dels mitjans electrònics necessaris.   1. Impacte sobre les mesures d’intervenció administrativa, i des de la perspectiva de la simplificació i la reducció de càrregues administratives per a la ciutadania.   L’establiment de l’obligatorietat a rebre notificacions electròniques per als intermediaris fiscals quan actuïn per compte d’altri ja està prevista a l’Ordre *PDA/20/2019, de 14 de febrer, sobre les condicions per a la posada en funcionament de la tramitació electrònica.* Per tant,el fet de rebre notificacions electròniques quan aquests actuïn per compte propi no ha de suposar cap càrrega addicional.   1. Impacte en termes de simplificació normativa   L’aprovació d’una ordre és, com ja s’ha assenyalat anteriorment, necessària per aconseguir els objectius de la iniciativa, ja que l’establiment de l’obligació a relacionar-se per mitjans electrònics s’ha de realitzar per ordre del conseller competent en la matèria. |